google/wiki40b huggingface dataset:
Edvin Nugis

Edvin Nugis (sündinud 20. aprillil 1938 Sulevi külas Gagra rajoonis Abhaasias) on Eesti agrotehnikateadlane, mehaanikainsener ja leiutaja.

Elulugu

Edvin Nugis lõpetas 1957a Adleri 38. Keskkooli, 1965 Eesti Põllumajanduse Akadeemia insener-mehaaniku erialal, 1968–72 oli aspirantuuris Loode Põllumajanduse Mehhaniseerimise ja Elektrifitseerimise Instituudis Leningradis. 1972 kaitses ta Leedu Põllumajanduse Akadeemias Kaunases tehnikakandidaadi kraadi väitekirjaga "Исследование работы пластинчатого отвала кустарниковых плугов". 1982–84 oli ta Eesti Maaviljeluse ja Maaparanduse Teadusliku Uurimise Instituudi (EMMI) doktorant. 1988 kaitses Nugis tehnikadoktori kraadi Kesktsooni Põllumajanduse Mehhaniseerimise ja Elektrifitseerimise Instituudis Minskis väitekirjaga "Обеспечение оптимального физического состояния почв путем рационального использования технических средств разноглубинный почвообработки".
1966–67 oli ta EMMI insener-katsetaja, 1967–74 nooremteadur, 1974–89 vanemteadur, 1989–93 juhtivteadur, 1993–96 Eesti Põllumajanduse Mehhaniseerimise Instituudi juhtivteadur, 1996–98 ja 1999–2001 vanemteadur, 1999 Eesti presidendi Arnold Rüütli abi, 2002. aastast Eesti Maaviljeluse Instituudi erakorraline vanemteadur.

Teadustöö

Edvin Nugise peamised uurimisvaldkonnad on olnud mullafüüsika, -mehaanika ja -tehnoloogia, mullaharimine, traktorite käiguosa mulda kahjustav mõju (masindegradatsioon) ning mullaharimisvõtted ja -vahendid, mis taastavad või säilitavad mulla optimaalset füüsikalist seisundit. Ta oli dokumentaalfilmide "Ärge tapke vihmaussi" (1978) ja "Narri põldu üks kord" (1980) stsenarist (koos J. Müüriga). Ta on avaldanud üle 160 teadustrükise ning teinud vähemalt 24 leiutist.
Aastast 1979 on Nugis rahvusvahelise kategooria künnikohtunik. Ta on olnud 1979, 1981 ja 1988 NSV Liidu künnivõistkonna treener, 1977, 1986 ja 1988 Eesti künnivõistkonna kaptenina NSV Liidu künnitšempion.
Edvin Nugis on Rahvusvahelise Mullateadlaste Seltsi (ISSS) (1982) ja Rahvusvahelise Mullaharimise Teadusliku Uurimise Organisatsiooni (ISTRO) liige (1988), 1991–97 viimase Ida ja Lääne suhete komitee liige, 1996. aastast selle Eesti haruosakonna esimees, ÜRO Toitlus- ja Põllumajandusorganisatsiooni (FAO) maa- ja mullakaitse ühiskondlik ekspert (aastast 1993), projekti INCO-COPERNIKUS põldkatsete (WG-3) grupi juht (1999–2001), Ülemaailmse Leiutajate Liitude Föderatsiooni (IFIA) täitevkomitee liige (2001–). Ta on Akadeemilise Põllumajanduse Seltsi liige (1990), Eesti Leiutajate Liidu president (1996–), Liidueestlaste Seltsi üks rajajaid (esimees 1988–90), Välis-Eesti Ühingu liige, Abhaasia eestlaste toimkonna esimees (1997–). Ta oli Eesti Kongressi sõnaõiguslik liige ja ta on Üliõpilasselts Liivika vilistlane.
Üleslükkejõud

Kehade ujumise tingimused

Vedelikus või gaasis paiknevale kehale mõjub kaks vastassuunalist jõudu: raskusjõud ja üleslükkejõud. Kui raskusjõu moodul on üleslükkejõu moodulist suurem, siis keha vajub. Kui raskusjõu moodul võrdub üleslükkejõu mooduliga siis jääb keha igasugusel sügavusel tasakaalu. Kui aga üleslükkejõu moodul on raskusjõu moodulist suurem, siis keha tõuseb vedelikus üles. Keha tõusmine jätkub seni, kuni vedelikus oleva kehaosa poolt väljatõrjutud vedeliku kaal võrdub keha kaaluga.
Üleslükkejõud on raskusjõust suurem, kui vedeliku tihedus on suurem vedelikus oleva keha tihedusest. Seetõttu tõuseb näiteks puitklots veepinnale ning on võimalik terasest laevade veepinnal püsimine. Kuigi 1 m³ suurune terasest klots ei ujuks vees (sest terase tihedus on ~7900 kg/m³ ja vee tihedus ~1000 kg/m³), siis aga kogu ruumalaga 1 m³ seest tühi 15 mm-se seinapaksusega terasest klots ujub, kuna tema kogu tihedus [(antud klotsi terase mass + klotsi sees oleva õhu mass)/m³] ei ületa 1000 kg/m3 (~690+~1=691 kg/m³ < 1000 kg/m³)).
Davina Lewis

Leedi Davina Lewis (Davina Elizabeth Alice Benedikte Windsor, sündinud 19. novembril 1977 Londonis) on Gloucesteri krahvi ja krahvinna teine laps ning vanem tütar. 
Ta on 2015. aasta seisuga troonipärilusjärjestuses 28. kohal.
Ta sündis 19. novembril 1977 Londonis Paddingtoni haiglas. 
Leedi Davina õppis Kensingtoni Algkoolis Notting Hillis, seejärel St. George'i koolis Berkshire'is ning on lõpetanud Lääne-Inglismaa Ülikooli meedia erialal. 
31. juulil 2004 abiellus ta Gary Lewisega (s. 15. augustil 1970). Laulatus toimus Kensingtoni palee kabelis. Gary on ehitaja ja surfar; tal on varasemast suhtest poeg Ari (s. 1993). Ta on esimene maoori päritolu Briti kuningakoja liige. 
Enne abiellumist oli paar teineteist tundnud neli aastat, olles tutvunud Bali saarel. Laulatusel olid ainsate kuningapere liikmetena kohal neiu vanemad, Gloucesteri hertsog Richard ja hertsoginna. 
Ametlikult tuleks Davina poole pöörduda sõnaga "leedi": Leedi Davina Lewis.
Mosambiik

Riik

Mosambiik on presidentaalne vabariik. Seadusandlikku võimu teostab 250-kohaline Vabariigi Assamblee.
Mosambiigis on mitmeparteisüsteem. Kehtib 1990. aasta põhiseadus.

Välissuhted

Eesti sõlmis Mosambiigiga diplomaatilised suhted 26. septembril 2009.
Pobeda Confectionery

Tütarettevõtted Eestis, Lätis ja Leedus

Pobeda Confectionery SIA on firma Pobeda Läti esinduse nimetus, mis on asutatud 2014. aastal. Tootmine asub Ventspilsis, müügiesindus Riias.
Vabriku pidulik avamine Ventspilsis toimus 17. veebruaril 2016. Projekti arengusse on investeeritud üle 10 miljoni euro. Vabrik on varustatud kõige uuema sisseseadega, mis võimaldab maksimaalselt automatiseerida tootmisprotsessi, et tagada selle kvaliteeti ja ohutust.
Pobeda vabrik Ventspilsis toodab kõrge kvaliteediga šokolaadi, sealhulgas selliseid populaarseid tooteid nagu mõru šokolaad (72% kakaod), ning ilma suhkruta šokolaaditooteid loodusliku suhkruasendaja stevia baasil. Praegusel ajal toimub investeerimiste teine etapp, mille lõppemisel hakkab vabrik tootma šokolaadikompvekke Bear family, Axiome jt.
Pobeda toodangu müügiga Euroopa Liidus ja Leedus tegeleb firma Pobeda Confectionery UAB, mis asub Vilniuses. 2017. aastal registreeriti Eestis firma Pobeda Confectionery OÜ, mis tegeleb Pobeda toodete müügiga Eestis.

Ajaloost

Pobeda asutasid 1999. aastal Moskva linnas abielupaar Vitali Muravjov ja Olga Muravjova. 2000. aastal ehitati Moskva oblasti Jegorjevski rajooni Klemjonovo külas esimene vabrik. Vabriku esimeseks toodanguks olid kinkekarbis šokolaadikompvekid Assortii. 2001. aastal töötati välja mõru šokolaadi (72% kakaod) retsept, mis on saanud väga populaarseks. Vabriku avamise esimesest päevast peale on selle asutajad Muravjovid otsustanud toota naturaalsest kakaost valmistatud parima kvaliteediga tooteid, mis paistavad silma väga hea maitse poolest. Sellest otsusest – toota vaid maitsvaid tooteid – on saanud ettevõtte moto ja selle kaubamärk Pobeda vkusa.
Varsti pärast avamist lisandusid toodete ritta šokolaadikompvekid Karud metsas ja Sonaat. Kompvekid on saanud kiiresti populaarseteks. Nende müügist saadud kasum andis ettevõttele kiire arenguvõime, võimaldades teha investeeringuid teise vabriku ehitamisse.
Teine vabrik avati 2008. aastal Moskva oblasti Jegorjevski linnas. Selleks ajaks on ilmunud ja suutnud võita tunnustust Pobeda klassikalised ja martsipaniga šokolaaditrühvlid. Müük on pidevalt kasvanud ning firma on leidnud oma toodetele uusi turge. 2012. aastal töötati välja suhkruta šokolaaditoodete retseptid loodusliku suhkru asendaja stevia baasil. Suhkruta šokolaadi maitse on loomulik ja eristamatu Pobeda tavalise, suhkruga šokolaadi maitsest. See on äratanud mitte ainult diabeetikutele mõeldud toodete ostjate, vaid ka tervislikku eluviisi pooldavate inimeste tähelepanu.
Aastatel 2010–2014 tegi ettevõte suuri investeeringuid põhivarasse, tootmisliinidesse ja ehitusse. Nendel aastatel on Pobeda valik täienenud uute toodetega, mille seas on kompvekid Bird of happiness, marmelaad Bumblebee tummy ja All at once, kompvekid Toffee ja Fanny cows.
2016. aastal avati kolmas vabrik Läti linnas Ventspilsis. Pobeda Confectionery vabrik toodab šokolaadi ja šokolaadikompvekke, sealhulgas ka selliseid tuntud kaubamärke nagu mõru šokolaad (72% kakaod) ning suhkruta šokolaaditooteid.
Rass

Inimese evolutsiooni mudelid

20. sajandi alguseni arvati inimrasse bioloogiliselt, kultuuriliselt ja sotsiaalselt erinevat, teiste seas panustas sellesse Charles Darwin oma empiirilistele andmetele mittetugineva teosega "Descent of man" (1871). Nn teaduslik rassism on tänaseks teadusmaailmas hüljatud. Esimestena asusid selliseid seisukohti empiiriliste andmetega kõigutama füüsik ja antropoloog Franz Boas, kes demonstreeris fenotüübi plastilisust sõltuvalt keskkonnateguritest; antropoloog Ashley Montagu, kes rassi-termini bioloogilise väärtuse kahtluse alla seadis ja bioloog E. O. Wilson, kes seadis termini kasutatavuse kahtluse alla loomade süstematiseerimises ning osutas, et rassi näol ei ole tegemist alamliigiga.
Jonathan Marksi järgi jõudsid antropoloogid ja geneetikud 1970ndateks seisukohale, et 1) enamus inimerinevusi on kultuurilised; 2) mis ei ole kultuuriline on peamiselt polümorfne, st esineb erinevates inimgruppides erineva sagedusega; 3) mis ei ole kultuuriline ega polümorfne on klinaalne, st sujuvate üleminekutega geograafiliselt varieeruv; 4) ülejäänu, ehk inimeste mitmekesisuse see komponent, mis ei ole kultuuriline, polümorfne ega klinaalne, moodustab väga tillukese osa inimerinevustest. See on viinud konsensuseni, et rassi sellisel kujul nagu seda varasemad teadlaspõlvkonnad olid mõistnud – diskreetse, geograafiliselt selgepiirilise geeniallikana – ei ole olemas.
Tänased ideed inimese põlvenemisest seovad omavahel multiregionaalset teooriat ja "Out of Africa" teooriat, mille järgi kujunesid tänapäeva inimesed Põhja- või Ida-Aafrikast ja rändasid seejärel Aafrikast välja, segunedes ja asendades H. heidelbergensis't ja H. neanderthalensis't ja H. rhodesionesis't. Seejärel kujunenud, nagu mistahes liigi populatsioone saaks jaotada morfoloogiliselt või esivanemate järgi eristatavateks (kladistiliselt erinevateks) osadeks, eristada kliinideks või geneetiliselt, ent kõik säärased jaotussüsteemid erinevad omavahel, ja erinevad väga selgelt rahvalikust taksonoomiast rasside kohta.
Buda lossitunnel

Buda lossitunnel (ungari keeles Budai Váralagút) on 1856. aastal jalakäijatele avatud ja Buda kõrgendikku läbiv kaunistatud esiportaaliga tunnel tänapäeva Budapesti I ringkonnas (Várkerület).

Projekt

Tunneli projekteeris ning kaeve- ja ehitustöid juhtis šoti insener Adam Clark, kelle juhtimisel valmis neli aastat varem tunneliesine Doonau jõge ületav Széchenyi kettsild. Kolm aastat kaevatud tunneli eesmärgiks oli inimeste jalavaeva vähendamine ümber pikliku kõrgendiku kõndimisel. Aasta pärast valmimist avati see hobuliiklusele.

Autoliiklus

Tänapäeval ühendab 350 meetri pikkune tunnel kettsillalt ning Fő ja Lánchídi tänavatest lähtuvat ringliiklust Krisztinavárosi elamupiirkonna Alagúti tänavaga.
Marco Bjurström

Marco Robert Bjurström (sündinud 31. mail 1966 Helsingis) on Soome telesaatejuht, tantsuõpetaja ning koreograaf.
Soomes sai ta tuntuks eeskätt tänu aastatel 1997 kuni 2005 eetris olnud sarjale "BumtsiBum!" (Eestis "Tähed muusikas").
Ta oli saatesarja "Tantsud tähtedega" Soome versiooni "Tanssii tähtien kanssa" saatejuht aastatel 2006–2009.
Jätkusuutlik majandus

Vajalikkus

Lai konsensus eksisteerib, et jätkusuutlikul, heaolu ergutaval majanduskasvul on potentsiaal parandada elamisstandardeid, vähendades gruppidevahelisi ebavõrdsusi, suurendades esmatarbekaupade ja -teenuste kättesaadavust ning laiendades üleüldisi võimalusi.
Majanduslikud võimalused ja kasv toovad rahvale rahu, eriti kohalikele ettevõtjatele. Majanduslik läbikukkumine on tõestatult peamine faktor, mis võib muuta poliitilisi ja sotsiaalseid erimeelsused suuremahulisse vägivalda. Ilma suurejooneliste täiendusteta majanduslikku tegevusse, ei ole rahu jätkusuutlik.

Näide selle poole püüdlemisest

Euroopa Komisjon tegeleb jätkusuutliku majanduse loomisega kõikides oma liikmesriikides programmiga "Path towards a sustainable EU comision". Selles kirjeldatakse visiooni, millel on 4 osa: globaalsed ühendatud initsiatiivid, jagatud ringstrateegiad, kohalik omavarasus ja kompaktne roheline innovatsioon. Nendel osadel on eraldi omad eesmärgid.
Füsioteraapia

Füsioteraapia (inglise physical therapy või physiotherapy) on meditsiini haru, mis ravimiseks kasutab füüsikaliste tegurite (näiteks elektrivool, radioaktiivsus, ultraheli) mõju, kehalisi harjutusi ja massaaži.
Füsioteraapiaga tegelev spetsialist on füsioterapeut.
Batman (Türgi)

Ajalugu

Batman oli 1950ndateni väike peamiselt kurdidega asustatud küla, kuid seejärel hakkas seoses naftapuurimise algusegakiiresti kasvama. Linnas asub 1955. aastal rajatud naftatöötlemistehas, mis on Türgi vanim.
Osvald Kiisk

Osvald Kiisk (15/28. november 1903 Kroonlinn – august 1944) oli eesti keemik.
Ta sündis postiametniku peres. 1923. aastal lõpetas ta Võru Gümnaasiumi ja 1931. aastal Tartu Ülikooli keemiaosakonna. Kaitses samas 1939. aastal magistrikraadi. Kiisk töötas aastatel 1932–1936 õlikivide laboratooriumis ja kuni 1944. aastani assistendina orgaanilise keemia kateedris. Ta oli ka sõjakeemia ja keemiatehnoloogia õppejõud.
Liikumine Illegaalse Immigratsiooni Vastu

Liikumine Illegaalse Immigratsiooni Vastu (vene Движение против нелегальной иммиграции (lühend ДПНИ)) on Venemaal tegutsev äärmusrahvuslik ja rassistlik organisatsioon, mille tegevuse kohus 2011. aasta aprillis ekstremismisüüdistusel keelustas. Organisatsiooni deklareeritud eesmärgiks on võitlus illegaalse immigratsiooniga ning seda seostatakse vägivallaaktidega immigrantide ja välismaalaste vastu.
Organisatsioon asutati 2002. aastal.
Aastatel 2002 kuni 2008 juhtis organisatsiooni Vladimir Basmanov. 2008. aastal valiti juhiks Aleksandr Belov ja 2010. valiti organisatsiooni Rahvusliku Nõukogu etteotsa Vladimir Jermolajev.
Liikumine on olnud üks nõndanimetatud Vene marssidel osalejaid.
Frida Hansdotter

Frida Hansdotter (sündinud 13. detsembril 1985 Västeråsis) on Rootsi mäesuusataja, kes on spetsialiseerunud slaalomile. Ta tuli slaalomis olümpiavõitjaks 2018. aasta taliolümpiamängudel.
Linni maakond (Kansas)

Ajalugu

Maakond moodustati 1855. aastal.
Gustavo Dudamel

Gustavo Dudamel (sündinud 26. jaanuaril 1981) on Venezuela dirigent ja viiuldaja.
Alates 2009. aastast on ta Los Angelese sümfooniaorkestri peadirigent ja kunstiline juht.
Klugen

Klugen oli Saksamaalt Baierist pärit aadlisuguvõsa. 
Suguvõsa esimene esindaja Eestis oli Hans Klugen (surnud 1616). Hansu sama nime kandev poeg Hans sai 1662 Keila kihelkonna Lodijärve mõisa (hilisem Klugenide järgi nimetatud Klooga mõis) omanikuks. Suguvõsa sai 1688 Rootsi aadlikeks. Suguvõsa kanti 1746 Eestimaa rüütelkonna aadlimatriklisse.
Staabirittmeister Konstantin von Klugen suri vallalisena ja järglasteta Tallinnas 13/26. märtsil 1916.
Aedsalvei

Kirjeldus

Maapinnalt harunev vars on alumises osas puitunud, ülalt aga rohtne. Pealt krobelised, nahkjad ja pikliksüstjad lehed on noorelt hallikasviltjad, hiljem hallikasrohelised. Kobarasse koondunud huulõied, mis asetsevad varre tipus, on olenevalt sordist kas sinakaslilla, roosa, valge või helesinise värvusega.

Levila ja kasvatamine

60 cm kõrgune poolpõõsas aedsalvei pärineb Vahemere maadest. Aedsalveid kultiveeritakse Lõuna-Euroopas – Jugoslaavias, kus Makedoonias ja Dalmaatsias katab salvei terveid mäekülgi. Salveid kasvatatakse ka Kreekas, Itaalias, Türgis, Lõuna-Prantsusmaal, Hiinas ja Ameerika Ühendriikides.
Eestis kasvatatakse salveid kultuurtaimena avamaal.

Kultuuris

Antiikarstid Hippokrates ja Dioskorides pidasid salveid ravijõu poolest imeliseks taimeks, teda on peetud väga heaks naiste viljatusrohuks.
Vanadel roomlastel olnud kõnekäänd: Cur moriatur homo cui Salvia crescit in horto? ('miks peaks inimene surema, kui tema aias kasvab salvei?')
Piibli jutustuses võttis salvei ainukesena taimedest oma puhmaste varju Maarja koos noore Jeesusega, kui nad pagesid Herodese sõdurite eest, ja päästis nad.
Vanas-Egiptuses olnud naistel kohustuslik pärast epideemiaid ja sõdu rohke salvei söömine, et taastuks kiiremini rahvaarv.
Keskajal usuti, et tassike salveiteed suurendab sümpaatiat ja armastust inimeste vahel.

Nimi

Aedsalvei botaaniline nimetus on tuletatud ladinakeelsest sõnast salvere – 'end tervena', 'hästi tundma','päästma' .
Hille Roolaid

Hille Roolaid (sündinud 15. novembril 1942 Viljandis) on Eesti keemik.

Elulugu

Hille Roolaid on raadioinseneri tütar.
Lõpetas 1961 Viljandi 1. Keskkooli, õppis 1961–64 TÜ keemiaosakonnas, 1964–67 Moskva Ülikooli keemiateaduskonnas ja 1970 lõpetas Moskva Ülikooli aspirantuuri; keemiakandidaat (Moskva Ülikool, 1974), väitekiri "Исследование неравновесных процессов на поверхности германиевого электрода". Oli 1970–72 TÜ Elektrokeemia labori nooremteadur, 1973–75 Moskva Kunstnaha- ja Kilematerjalide Teadusliku Uurimise Instituudi nooremteadur, 1976–92 Armeenia Teaduste Akadeemia Füsioloogia Instituudi teadur, 1992–95 Tallinna Katleri Põhikooli keemiaõpetaja, 1994–96 Eesti Kooliameti keemia metoodik-peaspetsialist, 1996–2001 Haridusministeeriumi õppekavatalituse reaalainete peaekspert, 2001– Riikliku Eksami- ja Kvalifikatsioonikeskuse reaalainete peaekspert. Kohakaasluse alusel 1997–99 TPÜ loodusteaduste osakonna lektor, Rocca al Mare kooli keemiaõpetaja 2000–01. Juhtis keemia ainekava komisjoni tööd 1996 ja 2002.

Teadustöö

Uurimisvaldkond: elektroodiprotsessid pooljuhtidel ja oksiidelektroodidel (kuni 1990), riikliku eksami nõuete väljatöötamine keemias.
Matenadaran

Ajalugu

Matenadaran tähendab vanaarmeenia keeles käsikirjade kogu ning ühtlasi käsikirjade ümberkirjutajate tööruumi (skriptooriumi). Keskajal leidus neid paljudes Armeenia kloostrites. Teadaolevalt kõige varem on seda sõna kasutanud 5. sajandi ajaloolane Ghazar Pharpetshi, märkides, et Etšhmiadzini kloostris on matenadaran, kus hoitakse kreeka- ja armeeniakeelseid käsikirju.
Sõdades hävis arvukalt käsikirju. 1441. aastal, seoses kirikukeskuse kolimisega endisest pealinnast Sisist Vagharšapati, viidi sinna ja paigutati ümbruskonna kloostritesse ka raamatukogu. Et Armeeniast oli saanud lakkamatute sõdade tallermaa, siis rüüstati Etšhmiadzini raamatukogu korduvalt, viimati 1804. aastal. Venemaa võimu algusajal ajaloolise Armeenia idaosas järgnes rahulikum aeg ka Etšhmiadzini matenadaran'ile, kuni 1915. aastal saadeti 4660 käsikirjani kasvanud kogu Esimese maailmasõja eest varjule Moskvasse. 17. detsembril 1920 konfiskeerisid bolševikud Armeenia Apostlikult Kirikult kõik varad, sealhulgas käsikirjade kogud, ning kuulutasid need riigi omandiks. 1922. aasta 6. märtsi dekreediga otsustati, et Moskvasse viidud kogu tuleb tagasi tuua Armeeniasse, ja sama aasta aprillis jõudis see koju. Peagi täienes see käsikirjadega Moskva Ida Keelte Instituudist, Thbilisi Nersesi vaimulikust seminarist, Armeenia Etnograafia Ühingust ja Jerevani Kirjandusmuuseumist. 1939. aastal viidi käsikirjad Etšhmiadzinist Jerevani ja paigutati Alekhsandr Mjasnikjani nimelisse Riiklikku Raamatukokku. 3. märtsil 1959. aastal asutas Armeenia NSV Ministrite Nõukogu praeguse Muistsete Käsikirjade Instituudi. 1962. aastal sai see armeenia tähestiku looja Mesrop Maštotshi nime. 
Matenadarani hoone projekteeris arhitekt Mark Grigorjan. Ehitus algas 1945. ja lõppes 1957. aastal. Linnasüdamest veidi põhja poole jääv Matenadaran paikneb künka jalamil ning on üks Jerevani tuntumaid hooneid. Selle välisviimistluses on kasutatud basaltkivi, siseviimistluses ka muid materjale, nagu marmor. 1960. aastatel püstitati hoone esiküljele armeenia õpetlaste Toros Roslini, Grigor Tatevatsi, Anania Širakatsi, Movses Khorenatsi, Mkhitar Goši ja Friki kujud; Mesrop Maštotshi ja tema õpilase kujud paigutati hoone terrassi jalamile. Aastatel 2009–2011 ehitati peahoone kõrvale juurdeehitus, mille arhitekt on Arthur Mestšian.
Väike-Kloostri tänav

Väike-Kloostri tänav on tänav Tallinna vanalinnas. 
Väike-Kloostri tänav algab Suur-Kloostri tänavalt ja lõppeb Nunne tänaval.
Väike-Kloostri tänav on ligikaudu 75 m pikkune.
Wilhelm Frese

Christian Wilhelm Benedict Frese (26. veebruar 1834 Lääne-Nigula – 21. märts 1894 Reigi) oli Eesti vaimulik.
Õppis aastatel 1847–1852 Tallinna Gümnaasiumis. Tartu Ülikooli usuteaduskonnas õppis ta aastatel 1854–1855 ja 1858–1860. Töötas koduõpetajana. Oli prooviaastal isa juures Lääne-Nigula Püha Nikolause koguduses. ordineeriti õpetajaks 28. juulil 1863.
Oli aastatel 1863–1864 Käina Martini koguduse adjunktõpetaja. Oli aastatel 1864–1867 (sai sesse ametisse 1. novembril 1864) Tallinna Püha Vaimu koguduse II õpetaja. Tallinna Jaani kiriku sisseõnnistamisel 17. detsembril 1867 nimetati ta Tallinna Jaani koguduse teiseks, aastal 1869 esimeseks õpetajaks. Kui kogudus aastal 1874 kaheks pihtkonnaks jaotati, oli Frese II pihtkonna õpetaja. Oli aastatel 1880–1885 (kutsuti 8. augustil 1880, introdutseeriti 5. oktoobril 1880, vabastati 5. septembril 1885) Kuressaare Laurentiuse koguduse ülemõpetajaks. Oli aastatel 1886–1894 (kutsuti 20. aprillil 1886 ja introdutseeriti 18. mail 1886) Reigi Jeesuse koguduse õpetaja.
Oli Eestimaa Kirjanduse Ühingu liige.

Isiklikku

Tema isa Theodor Benedict Frese ja vend Theodor Alexander Benedict Frese olid Lääne-Nigula Püha Nikolause koguduse õpetajad, vennapoeg Eduard Paul Benedict Frese oli Vaivara koguduse õpetaja.
Hajuv valgusvihk

Hajuv valgusvihk on valgusvihk, mis moodustub teineteisest eemalduvatest valguskiirtest.
Valguskiired lähtuvad valgusallikast. Kui valgusallikas on väga kaugel, nagu näiteks Päike ja teised tähed, siis on valguskiirte lõikepunkt meist väga kaugel ja valguskiired on praktiliselt paralleelsed.
Nieves Lepp

Nieves Lepp (aastani 1966 Redi, 1966–1968 Klas; sündinud 26. juunil 1945 Karagandõs Kasahstanis) on eesti laulja (sopran) ja näitleja.
Aastatel 1964–1966 õppis Tartu Muusikakoolis, hiljem Vanemuise stuudios. Aastail 1964–1972 oli samas koorilaulja ja tantsija, 1972–1986 ooperi- ja operetilaulja.
Aastast 1986 pühendus näitlemisele.

Isiklikku

Aastatel 1966–1968 oli ta abielus Eri Klasiga. Abielust on tütar Diana Klas (sünd. 19. juuli 1967).
Aastast 1968 on ta abielus eesti näitleja ja laulja Tõnis Lepaga. Abielust on sündinud tütar Iris Laak, neiuna Iris Lepp.
Hargla ohvrimänd

Püha mänd ehk Püha pettai ehk Hargla ohvrimänd on pühapuu ajaloolisel Võrumaal Hargla kihelkonna Hargla külas.
Aida Turturro

Aida Turturro (sündinud 25. septembril 1962 New Yorgis) on Emmy auhinnale nomineeritud USA näitleja.
Ta on eelkõige tuntud maffiaboss Tony Soprano õe Janice Soprano kehastajana aastatel 1999–2007 valminud televisiooni draamasarjas "Sopranod". Lisaks on ta kaasa teinud filmides "Sleepers", "What About Bob", "Jersey Girl", "Deep Blue Sea", "Mickey Blue Eyes" ja "Bringing Out the Dead".